După ce a pierdut cu 2-0 meciul tur, Bucovina Rădăuți nu a reușit decât un rezultat de egalitate, 1-1 cu CSM Focșani, pe Municipal, în manșa secundă a semifinalei barajului de promovare în Liga a II-a. Echipa antrenată de Ovidiu Murariu și Iulian Ionesi a deschis scorul în minutul 22, prin Iosif Netbai, care a marcat cu un șut dintr-o bucată, de la 20 de metri, după o pasă primită din flancul stâng. În continuare, rădăuțenii au avut mai multe oportunități de a egala scorul general, prin același Netbai, Popovici, Săhlean, Hopulele și Florescu, fără rezultat însă pe tabela de marcaj. Mai mult, în minutul 90+5, când gazdele forțau in atac cu toate liniile, vrâncenii au izbutit să tranșeaze soarta calificării prin golul marcat de Tchassem. Florescu, în minutul 90+6, și Netbai, după fluierul final, au văzut cartonașul roșu.
Bucovina Rădăuți: Puianu – Alecsandru, Derevlean, Florescu, E. Ciobanu, Bejenar, Netbai, Serediuc, Stroe, Popovici, R. Ciobanu. Antrenor: Ovidiu Murariu. Au mai intrat: Căinari, Săhlean, Stoian și Hopulele.
CSM Focșani: Niczuly – Săpunaru, Perju, Ciopa, Dumitru, Tobă, Mazilu, Enache, Zaharie, Dănăilă, Tchassem. Antrenor: Călin Moldovan. Au mai intrat: Tamași, Gorovei și Stancu.
În finala barajului de promovare, CSM Focșani va întâlni Metalul Buzău.